8. การควบคุมภายใน 

ในการประชุมคณะกรรมการบริษัทครั้งที่ 2/2556 เมื่อวันที่ 28 กุมภาพันธ์ 2556
โดยมีคณะกรรมการตรวจสอบรวม 3 ท่านเข้าร่วมประชุมด้วยนั้น
คณะกรรมการบริษัทได้สอบทานและประเมินความเพียงพอของระบบการควบคุมภายในของบริษัทในด้านต่าง
ๆ 5 ส่วนคือ

1.  องค์กรและสภาพแวดล้อม บริษัทมีการจัดองค์กรขึ้นมาบริหารงานอย่างเหมาะสม กล่าวคือ
    คณะกรรมการบริษัท ประกอบด้วยกรรมการ 9 ท่าน ในจำนวนนี้เป็นกรรมการอิสระ 3 ท่าน
    โดยมีคณะกรรมการตรวจสอบ และ คณะกรรมการสรรหาและกำหนดค่าตอบแทน
    เป็นคณะกรรมการชุดย่อย
    รวมทั้งคณะผู้บริหารซึ่งได้รับการแต่งตั้งจากคณะกรรมการบริษัทล้วนเป็นผู้มีคุณสมบัติที่เหมาะสม
    และสอดคล้องกับข้อกำหนดของทางราชการ
    นอกจากนี้การดำเนินงานจะมีการกำหนดงบประมาณและเป้าหมายไว้
    และมีการติดตามผลการปฏิบัติงานและเป้าหมาย ตลอดจนการใช้งบประมาณอย่างสม่ำเสมอ

1.  การบริหารความเสี่ยง
    แม้บริษัทจะไม่ได้จัดตั้งคณะกรรมการบริหารความเสี่ยงมาดูแลปัจจัยความเสี่ยงต่าง ๆ ที่มีอยู่
    คณะกรรมการ
    และผู้บริหารของบริษัทก็ได้ตระหนักและทราบถึงปัญหาความเสี่ยงและระมัดระวังในการบริหารความเสี่ยงต่าง
    ๆ มาได้ด้วยดีในระดับหนึ่ง
    มีการประเมินและวิเคราะห์ความเสี่ยงจากปัจจัยภายนอกที่อาจมีผลกระทบต่อการดำเนินงานโดยฝ่ายจัดการและรายงานต่อ
    คณะผู้บริหารเป็นประจำ
    นอกจากนี้ได้จัดให้ฝ่ายบัญชีและการเงินทำหน้าที่ในการประเมินความเสี่ยงร่วมกับฝ่ายบริหาร
    เพื่อป้องกันความเสี่ยงที่อาจเกิดจากขบวนการปฏิบัติงานของฝ่ายงานต่าง ๆ
    และเสนอแนะแนวทางที่เหมาะสม เพื่อป้องกันข้อผิดพลาดจากการปฏิบัติงานที่อาจเกิดขึ้นได้

2.  การควบคุมการปฏิบัติงานของฝ่ายบริหาร คณะกรรมการบริษัทได้แต่งตั้งคณะกรรมการย่อย 2
    คณะ ประกอบด้วย คณะกรรมการตรวจสอบ และ คณะกรรมการสรรหาและกำหนดค่าตอบแทน
    นอกจากนี้ บริษัทได้ออกระเบียบอำนาจการอนุมัติ โดยได้กำหนดขอบเขตอำนาจหน้าที่
    รวมทั้งวงเงิน อำนาจอนุมัติไว้เป็นลายลักษณ์อักษร
    และมีการปรับปรุงตารางอำนาจอนุมัติให้เหมาะสมอยู่เสมอ
    เพื่อให้ผู้บริหารของบริษัทในแต่ละระดับถือปฏิบัติในการดำเนินการตามประเภทของกิจกรรม
    หรือหากเกินอำนาจ และกิจกรรมใดมิได้กำหนดไว้ ก็ให้เสนอขออนุมัติจากคณะกรรมการบริษัท
    อำนาจอนุมัติดำเนินงานโดยปกติประธานเจ้าหน้าที่บริหารจะเป็นผู้อนุมัติ
    บันทึกข้อมูลโดยสายงานบัญชีและการเงิน และดูแลเก็บรักษาทรัพย์สินโดยกลุ่มงานธุรการ
    การทำธุรกรรมร่วมกับผู้ถือหุ้นใหญ่ กรรมการ
    หรือผู้ที่เกี่ยวข้องกับบุคคลดังกล่าวก็เป็นไปตามกฎเกณฑ์และประกาศของคณะกรรมการกำกับหลักทรัพย์และตลาดหลักทรัพย์
    และตลาดหลักทรัพย์แห่งประเทศไทย นอกจากนี้
    บริษัทได้มีการประกาศใช้กฎบัตรคณะกรรมการตรวจสอบ
    และระเบียบการปฏิบัติงานเป็นลายลักษณ์อักษร
    เพื่อควบคุมและตรวจสอบการปฏิบัติงานของฝ่ายงานและเจ้าหน้าที่บริษัททุกระดับไว้ด้วย

3.  ระบบสารสนเทศและการสื่อสารข้อมูล เรื่องที่นำเสนอคณะกรรมการบริษัท
    เลขานุการบริษัทจะส่งหนังสือนัดประชุม
    และเอกสารประกอบภายในระยะเวลาที่กฎหมายกำหนด
    และมีการบันทึกรายละเอียดการประชุมไว้เป็นหลักฐาน สามารถตรวจสอบได้
    บริษัทใช้นโยบายการบัญชีตามหลักการที่รับรองทั่วไป และเหมาะสมกับธุรกิจของบริษัท
    และมีการจัดเก็บเอกสารประกอบการบันทึกบัญชีไว้ครบถ้วน
    นอกจากนี้บริษัทยังจัดทำข้อมูลสารสนเทศที่เกี่ยวข้องไว้บนเวบไซด์ของบริษัท
    เพื่อประโยชน์ต่อผู้ถือหุ้นและนักลงทุนทั่วไป

4.  ระบบการติดตาม บริษัทมีการกำหนดเป้าหมายการดำเนินธุรกิจ
    และมีการรายงานผลประกอบการเปรียบเทียบกับเป้าหมายต่อคณะผู้บริหาร
    หากผลการดำเนินงานแตกต่างจากเป้าหมาย
    ได้มีการวิเคราะห์ถึงสาเหตุและกำหนดแนวทางการแก้ไขอย่างสม่ำเสมอ
    หน่วยงานตรวจสอบภายในทำหน้าที่ตรวจสอบการปฏิบัติตามระบบการควบคุมภายในที่วางไว้
    และรายงานผลให้คณะกรรมการตรวจสอบเพื่อนำเสนอต่อคณะกรรมการบริษัททราบเป็นประจำ
    และกำหนดให้มีแนวทางการปรับปรุงแก้ไขหากมีข้อบกพร่อง ภายในเวลาที่กำหนด
    อีกทั้งมีการประเมินผลโดยหน่วยงานตรวจสอบภายใน
    ตามแผนการตรวจสอบประจำไตรมาสและประจำปี

คณะกรรมการบริษัทเห็นว่า
บริษัทได้ปฏิบัติตามแนวทางที่สำนักงานคณะกรรมการกำกับหลักทรัพย์และตลาดหลักทรัพย์ได้กำหนดเป็นแบบประเมินอย่างเหมาะสมและมีประสิทธิภาพพอควรแล้ว
นอกจากนี้ คณะกรรมการบริษัทเห็นว่า บริษัทมีระบบการควบคุมภายใน
ในเรื่องที่เกี่ยวกับการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวอย่างเพียงพอแล้วด้วย

นอกจากนี้ ผู้สอบบัญชีของบริษัท คือ บริษัท สำนักงาน เอิร์นสท แอนด์ ยัง จำกัด
ซึ่งเป็นผู้ตรวจสอบงบการเงินประจำปี 2555
ได้ศึกษาและประเมินประสิทธิภาพการควบคุมภายในด้านบัญชีของบริษัท ตามที่เห็นจำเป็น
เพื่อประโยชน์ในการกำหนดขอบเขตของการปฏิบัติงานตรวจสอบให้รัดกุมและเหมาะสม
ซึ่งสำนักงานฯ
ไม่พบข้อบกพร่องที่เป็นสาระสำคัญของระบบการควบคุมภายในด้านบัญชีที่จะมีผลกระทบอย่างเป็นสาระสำคัญ
ในการแสดงความเห็นต่องบการเงิน ณ วันที่ 31 ธันวาคม 2555

อีกทั้งบริษัทยังได้มอบหมายให้หน่วยงานตรวจสอบภายใน ซึ่งบริษัทได้ว่าจ้างสำนักงานบูรพา การบัญชี
โดยนายประวิทย์ วงศ์คณิต หุ้นส่วนผู้จัดการ
ผู้ตรวจสอบภายในอิสระเป็นผู้ดำเนินการตรวจสอบการปฏิบัติงานของหน่วยงานภายในบริษัท
เพื่อให้มั่นใจว่าหน่วยงานตรวจสอบภายในมีความเป็นอิสระสามารถทำหน้าที่ตรวจสอบและถ่วงดุลได้อย่างเต็มที่
รวมทั้งคณะกรรมการได้กำหนดให้หน่วยงานตรวจสอบภายใน
รายงานผลการตรวจสอบโดยตรงต่อคณะกรรมการตรวจสอบ